Stelian Bujduveanu, candidat PNL la Consiliul General al Municipiului București, a declarat că alianța cu PSD a adus României o stabilitate guvernamentală cum n-a mai avut de mulți ani și că lista comună PNL-PSD la alegerile europarlamentare a fost benefică deoarece a oprit valul extremist.
Declarațiile au fost făcute în emisiunea „Actualitatea”, moderată de Tudor Mușat pe B1 TV.
„PNL și PSD nu au făcut această alianță pentru scor (în sondaje). S-a spus și am spus-o public, această alianță a fost necesară tocmai pentru a crea o stabilitate pentru România.
Această alianță e o necesitate pentru România și vedem azi că avem o stabilitate guvernamentală pe care n-am avut-o de foarte mult timp. Vedem propuneri de creșteri, și ne ținem de acele creșteri de salariu minim pe care le-am propus acum câteva luni, vedem că tot ce s-a promis românilor s-a îndeplinit.
Și de aceea cred că această listă comună (la europarlamentare) e unul dintre cele mai benefice lucruri care s-au întâmplat pentru România, că vom avea un bloc democratic la nivel de Parlament European care să poată să se lupte pentru România. Împreună cu colegii de la USR. Cu siguranță, cu toții ne luptăm pentru România.
Dar AUR trebuia oprit, iar partidele au spus-o foarte clar: nu mai avem timp să ne luptăm, să ne jucăm, trebuie să venim în fața românilor cu un proiect concret pe termen lung”, a declarat liberalul Stelian Bujduveanu, pentru B1 TV.